*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 9ης Απριλίου 1986

για την έγκριση τροποποίησης του περιφερειακού προγράμματος για τη Βόρεια Ιρλανδία με βάση τον κανονισμό (ΕΟΚ) αριθ. 355/77 του Συμβουλίου

(Το κείμενο στην αγγλική γλώσσα είναι το μόνο αυθεντικό)

(86/173/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποίησης και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 1247/85 (2), και ιδίως το άρθρο 5,

Εκτιμώντας:

ότι η κυβέρνηση του Ηνωμένου Βασιλείου διαβίβασε στην Επιτροπή, στις 3 Μαΐου 1985, τροποποίηση του περιφερειακού προγράμματος για τη Βόρεια Ιρλανδία που εγκρίθηκε με την απόφαση 80/174/ΕΟΚ της Επιτροπής, (3), και συμπληρώθηκε με συμπληρωματικές ενδείξεις που ανακοινώθηκαν στις 20 Αυγούστου, 2 Σεπτεμβρίου και 23 Οκτωβρίου 1985·

ότι η εν λόγω τροποποίηση αφορά τη συνέχιση του εκσυγχρονισμού, της ορθολογικής οργάνωσης και της επέκτασης των εγκαταστάσεων εμπορίας, μεταποίησης και αποθεματοποίησης στους ακόλουθους τομείς:

- βόειο, πρόβειο και χοίρειο κρέας,

- αυγά και πουλερικά,

- υποπροϊόντα,

- γάλα και γαλακτοκομικά προϊόντα,

- ψυκτικές αποθήκες,

- σιτηρά και ζωοτροφές,

- καλλιέργεια δενδροκηπευτικών και ανθοκαλλιέργεια,

- πατάτες,

- σπόροι προς σπορά,

- λίνο,

και ότι αποβλέπει στη συνέχιση της βελτίωσης των τεχνικών μεταποίησης και εμπορίας των προϊόντων που μεταποιούνται και διατίθενται στο εμπόριο και επομένως στην αύξηση της προστιθέμενης αξίας των προϊόντων βάσης· ότι συνεπώς αποτελεί ένα πρόγραμμα σύμφωνο με το άρθρο 2 του κανονισμού (ΕΟΚ) αριθ. 355/77·

ότι, στο μέτρο που το πρόγραμμα αφορά τον τομέα του γάλακτος και των γαλακτοκομικών προϊόντων, η έγκριση δεν περιλαμβάνει το τμήμα που αφορά τη χρησιμοποίηση του γάλακτος αγελάδος·

ότι, στο μέτρο που τα σχέδια στους τομείς των σιτηρών και των ζωοτροφών είναι επιλέξιμα για μια κοινοτική ενίσχυση βάσει των διατάξεων του κανονισμού (ΕΟΚ) αριθ. 1943/81 (4), όπως τροποποιήθηκε τελευταία από τον κανονισμό (ΕΟΚ) αριθ. 2001/85 (5), η έγκριση της τροποποίησης δεν αφορά την έγκριση των σχεδίων σύμφωνα με τον κανονισμό (ΕΟΚ) αριθ. 355/77·

ότι, όσον αφορά τα σχέδια για την αύξηση των δυνατοτήτων μεταποίησης των λαχανικών και των μικρών καρπών, η έγκριση της τροποποίησης είναι δυνατό να αφορά μόνο τα σχέδια που έχουν ιδίως σχέση με τη μεταποίηση των προϊόντων βάσης που λαμβάνονται στη Βόρεια Ιρλανδία·

ότι τα οχήματα που χρησιμεύουν για την παράδοση ή τη διανομή των τελικών προϊόντων δεν μπορεί να τύχουν κοινοτικής χρηματοδότησης· ότι ούτε οι εγκαταστάσεις λιανικού εμπορίου μπορούν να τύχουν χρηματοδότησης στο πλαίσιο του κανονισμού·

ότι, όσον αφορά τα μέτρα, η τροποποίηση των οποίων αναφέρεται στην τοποθέτηση ψυκτικών αποθηκών, η έγκρισή τους μπορεί να αφορά μόνο τα σημεία που έχουν σχέση με τις εγκαταστάσεις μεταποίησης και εμπορίας που δεν προορίζονται για την αποθεματοποίηση προϊόντων που προσφέρονται στην παρέμβαση·

ότι η εν λόγω τροποποίηση περιλαμβάνει αρκετά από τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77 (εκτός από εκείνα που αφορούν τα προϊόντα που δεν περιλαμβάνονται στο παράρτημα ΙΙ, για τα οποία δεν μπορεί να ληφθεί καμία απόφαση στο παρόν στάδιο), και αποδεικνύει ότι οι στόχοι που προβλέπονται στο άρθρο 1 του προαναφερόμενου κανονισμού μπορούν να πραγματοποιηθούν στους ανωτέρω τομείς· ότι η προβλεπόμενη για την πραγματοποίηση του προγράμματος προθεσμία δεν υπερβαίνει την περίοδο που ορίζεται στο άρθρο 3 παράγραφος 1 στοιχείο ζ) του εν λόγω κανονισμού·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής επί των Διαρθρώσεων της Γεωργίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η τροποποίηση του περιφερειακού προγράμματος για τη Βόρεια Ιρλανδία που διεβίβασε η κυβέρνηση του Ηνωμένου Βασιλείου την 3η Μαΐου 1985 σύμφωνα με τον κανονισμό (ΕΟΚ) αριθ.. 355/77 και συμπληρώθηκε με συμπληρωματικά στοιχεία που αναπτύχθηκαν στις 20 Αυγούστου, 2 Σεπτεμβρίου και 23 Οκτωβρίου 1985, εγκρίνεται, λαμβάνοντας υπόψη τις επιφυλάξεις που διατυπώνονται στις ανωτέρω αιτιολογίες.

Άρθρο 2

Η παρούσα απόφαση απευθύνεται στο Ηνωμένο Βασίλειο.

Βρυξέλλες, 9 Απριλίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 51 της 23. 2. 1977, σ. 1.

(2) ΕΕ αριθ. L 130 της 16. 5. 1985, σ. 1.

(3) ΕΕ αριθ. L 36 της 13. 2. 1980, σ. 32.

(4) ΕΕ αριθ. L 197 της 20. 7. 1981, σ. 23.

(5) ΕΕ αριθ. L 188 της 20. 7. 1985, σ. 11.